RÅDETS RESOLUTION af 19. januar 1999 om forbrugerdimensionen i informationssamfundet (1999/C 23/01)

RÅDET FOR DEN EUROPÆISKE UNION -

som henviser til Rådets konklusioner af 19. maj 1998 (1),

som henviser til Kommissionens meddelelse om de vigtigste emner for forbrugerpolitikken 1996-1998,

som henviser til OECD's ministererklæring om forbrugerbeskyttelse i forbindelse med elektronisk handel (2), og

som tager følgende i betragtning:

(1) Den fortsatte udvikling af nye teknologier til transmission og oplagring af informationer fører til organisatoriske, kommercielle, tekniske og juridiske innovationer, som har en betydelig indvirkning på samfundet;

(2) de nye kommunikationsteknologier vil få en væsentlig indvirkning på alle borgeres dagligdag, uanset om de forholder sig aktivt eller passivt til denne udvikling;

(3) de nye informations- og kommunikationsteknologier og den hermed forbundne udvikling af informationssamfundet giver forbrugerne mange potentielle fordele, men skaber også nye kommercielle forhold, som er uvante for dem, og som kan true deres interesser;

(4) forbrugerne er særligt interesseret i spørgsmål vedrørende:

a) tilgængelighed og overkommelig pris

b) forbrugervenligt udstyr og forbrugervenlige applikationer og de færdigheder, der er nødvendige for at kunne bruge dem

c) gennemsigtighed, herunder oplysningers omfang og kvalitet

d) god markedsføringsskik, tilbud og kontraktbetingelser

e) beskyttelse af børn mod indhold, der er uegnet for dem

f) sikkerheden i betalingssystemer, herunder elektronisk signatur

g) hvilke retsregler der finder anvendelse på forbrugertransaktioner i det nye miljø, med hensyn til både lovvalget og muligheden for at benytte eksisterende bestemmelser

h) ansvarsfordeling

i) privatlivets fred og beskyttelse af personoplysninger

j) adgang til effektive klage- og tvistbilæggelsesprocedurer

k) informationsteknologi som et oplysnings- og undervisningsredskab;

(5) forbrugertillid er en forudsætning for, at forbrugerne accepterer og deltager i informationssamfundet;

(6) en nødvendig betingelse for at skabe en sådan tillid er, at der indføres et tilsvarende beskyttelsesniveau med hensyn til nye teknologier som det, der findes for traditionelle forbrugertransaktioner, ved at gældende forbrugerpolitiske principper anvendes på de nye produkter og tjenester, som er til rådighed i informationssamfundet, navnlig:

a) gennemsigtighed og ret til at få tilstrækkelige og pålidelige oplysninger før og, hvor det er relevant, efter en transaktion, herunder specielt verificeret identifikation af leverandøren og tilvejebringelse af de oplysninger, der er nødvendige for at dokumentere ægtheden af hver enkelt del af en transaktion

b) ikke-diskrimination med hensyn til adgang til produkter og tjenester samt hensyntagen til sårbare forbrugeres behov

c) beskyttelse af forbrugerne mod uønsket, vildledende og urimelig markedsføring, herunder reklame, samt støtte til tilvejebringelse af pålidelige midler, der sætter forbrugeren i stand til at filtrere indholdet af kommunikationssystemer

d) beskyttelse af forbrugerens økonomiske interesser, idet der tages hensyn til en rimelig fordeling af risiko og ansvar, som især afspejler leverandørens ansvar ved at vælge elektroniske handelsinstrumenter, og som specielt omfatter de betingelser, som er nødvendige, for at forbrugeren kan træffe velovervejede beslutninger

e) beskyttelse af forbrugerens sundhed, sikkerhed og privatliv, herunder beskyttelse mod misbrug af personlige oplysninger

f) oplysning og uddannelse af forbrugerne, så de kan udvikle de fornødne færdigheder

g) konsultation af forbrugere i forbindelse med udviklingen af nye politikker og reguleringsmekanismer

h) repræsentation af forbrugerinteresser i relevante overvågnings- og tilsynsorganer;

(7) Rådet mener, at det vigtigste middel inden for Det Europæiske Fællesskab til at sikre, at forbrugerinteresserne tilgodeses fuldt ud i informationssamfundet, må være at inddrage forbrugerdimensionen, og navnlig ovennævnte forbrugerpolitiske principper, i alle Fællesskabets relevante politiske initiativer;

(8) gældende, relevant fællesskabslovgivning og nationale gennemførelsesbestemmelser anvendes på forbrugertransaktioner i det nye miljø i informationssamfundet;

(9) navnlig Europa-Parlamentets og Rådets direktiv 97/7/EF af 20. maj 1997 om forbrugerbeskyttelse i forbindelse med aftaler vedrørende fjernsalg (3) tilvejebringer allerede en vis beskyttelse i forbindelse bl.a. med elektronisk handel;

(10) i tilfælde af grænseoverskridende transaktioner, der udføres ved hjælp af informationsteknologi, bør forbrugerne inden for rammerne af fællesskabslovgivningen samt Bruxelles- og Rom-konventionerne kunne være omfattet af den beskyttelse, der ydes af lovgivningen i deres sædvanlige bopælsland, og have nem adgang til klageprocedurer, navnlig i deres sædvanlige bopælsland; Rådet noterer sig, at Kommissionen har fremsat forslag til direktiv om fjernsalg af finansielle tjenesteydelser til forbrugerne, og at den har oplyst, at den overvejer eventuelt at træffe andre initiativer til harmonisering af lovgivningen på dette område;

(11) Fællesskabets politik på dette område bør i nødvendigt omfang tage hensyn til Fællesskabets flersprogede og flerkulturelle karakter;

(12) forbrugerorganisationerne og relevante offentlige organer vil få en vigtig rolle at spille med hensyn til såvel beskyttelse af forbrugerinteresser i det nye miljø som tilrådighedsstillelse af informationstjenester og -indhold, især gennem koordinerede aktioner; selskaber kan ligeledes spille en vigtig rolle ved hjælp af bl.a. adfærdskodekser;

(13) Fællesskabet bør spille en aktiv rolle internationalt for at sikre, at de standarder, det har vedtaget for forbrugerbeskyttelse, overholdes i forbindelse med udviklingen af det globale informationssamfund.

I. OPFORDRER KOMMISSIONEN TIL

1. at gennemgå Fællesskabets gældende lovgivning på forbrugerområdet under de nye forhold, der gør sig gældende i informationssamfundet, for at afdække eventuelle huller i denne lovgivning vedrørende specifikke problemer i forbindelse med informationssamfundet og for at identificere eventuelle områder, hvor yderligere regulering måtte være nødvendig

2. at tage alle nødvendige skridt til at sikre, at der fuldt ud tages hensyn til forbrugerinteresserne i alle nuværende og fremtidige politiske forslag fra Kommissionen vedrørende informationssamfundet

3. at tage alle nødvendige skridt til, i overensstemmelse med fællesskabslovgivningen og Fællesskabets internationale forpligtelser, at sikre, at forbrugerne kan handle i tillid til de relevante rettigheder, der allerede er fastsat i Bruxelles- og Rom-konventionerne, bl.a. vedrørende anvendelsen af lovgivningen i bopælslandet og nem adgang til de nationale domstole og, hvor det er relevant, at styrke disse rettigheder

4. at tilskynde forbrugerorganisationerne til at udvikle anvendelsen af nye teknologier som et middel til at udvide deres forbrugertjenester og at undersøge mulighederne for at gøre en fælles indsats på dette område

5. at aflægge beretning til Europa-Parlamentet og Rådet om de foranstaltninger, der træffes for at opfylde ovennævnte mål, om nødvendigt ledsaget af forslag til relevante foranstaltninger.

II. ER ENIGT OM

1. under anvendelse af retningslinjerne i denne resolution at udarbejde fælles eller koordinerede holdninger fra medlemsstaterne med henblik på drøftelser og forhandlinger om informationssamfundet i internationale fora, navnlig OECD's udformning af retningslinjer for forbrugerbeskyttelse i forbindelse med elektronisk handel

2. regelmæssigt at undersøge, hvordan forbrugernes rolle samt deres risici og muligheder i informationssamfundet udvikler sig.

(1) Konklusioner vedtaget på samlingen i Rådet (telekommunikation) den 19. maj 1998 og godkendt på samlingen i Rådet (økonomi og finans) den 5. juni 1998.

(2) Fremsat af OECD-ministrene på ministerkonferencen den 8. oktober 1998 i Ottawa om »En verden uden grænser: udnyttelse af mulighederne inden for global elektronisk handel«.

(3) EFT L 144 af 4.6.1997, s. 19.